Nemzetközi konferencia az '56-os események hatásairól
Az 1956-os magyarországi forradalom elõzményeirõl és hatásairól kezdõdött nagyszabású nemzetközi konferencia szerdán este Berlinben. A háromnapos tanácskozáson, amely az "Összefüggés-hatás és mítosz" címet viseli, német, magyar, lengyel, cseh, finn és amerikai történészek, kutatók és politológusok vesznek részt.
Az 1956-os magyarországi események iránt megnyilvánuló német érdeklõdést jelzi, hogy a berlini Magyar Kulturális Intézet, a Collegium Hungaricum mellett a rendezõk között olyan tekintélyes hazai intézetek vannak, mint a Potsdami Kortörténeti Kutatások Központja, továbbá az egykori keletnémet állampárt, az NSZEP diktatúrájának idõszakát vizsgáló alapítvány, valamint a Német Szövetségi Kulturális Alap.
A nemzetközi konferencia a tanácskozások, illetve pódiumbeszélgetések keretében 1956-tal kapcsolatban összegzi és bemutatja a legújabb kutatási eredményeket, mégpedig úgy, hogy címének megfelelõen vizsgálja az 56-os forradalom elõzményeit, továbbá nemzetközi hatásait, beleértve az 1968-as volt csehszlovákiai, majd az 1980-as lengyelországi eseményeket egészen az 1989-es békés rendszerváltó forradalmakig. A mítosz kifejezés pedig arra utal, hogy 1956 milyen megítélést kapott a nemzetközi médiában, illetve ezen keresztül az európai identitás kialakulásában.
A magyar részvevõk köre a német vendéglátók óhaját tükrözi, mindenekelõtt abban a vonatkozásban, hogy az 1956-os eseményekkel foglalkozó magyar kutatók, illetve történészek és politológusok lehetõ legszélesebb köre képviselje magát. Így a Magyarországról érkezett vendégek között van többek között Kende Péter szociológus, az 56-os intézet tiszteletbeli elnöke, Rainer M. János, az intézet igazgatója és Schmidt Mária, a budapesti Terror Háza igazgatója.
A konferencia, egyben az 1956-os eseményekrõl szóló megemlékezés-sorozat a Németországban zajló magyar kulturális évad részét jelenti. A nemzetközi konferencia keretében kerül bemutatásra Rainer M. János Nagy Imrérõl szóló biográfiája, amely a konferenciához, illetve a Frankfurtban zajló nemzetközi könyvvásárhoz idõzítve jelenik meg németül.
MTI/hirado.hu